Tom Behnke (KF), 2014-01-30:
Tak for det.
Der er ikke noget, der tyder på, at USA foretager ulovligt efterretningsarbejde i Danmark.
Og vi har i dag igen fået bekræftet, både fra justitsministerens side, fra forsvarsministerens side og endda også fra statsministerens side, at der ikke er noget, der tyder på, at USA foretager ulovligt efterretningsarbejde Danmark.
Altså, lad os tage det tænkte eksempel, at Forsvarets Efterretningstjeneste eller Politiets Efterretningstjeneste opdagede, at det rent faktisk skete, kunne man så forestille sig en regering i Danmark, uanset farven på regeringen, der bare ville sige nå ja og hvad så?
Nej, det kunne man ikke.
Man ville reagere.
Man ville skride ind.
Man ville gøre, hvad man kunne, for at få det stoppet.
Selvfølgelig ville man det.
Hvorfor skulle man lade være?
Det findes ikke.
Tværtimod ville det da være en klar vindersag, hvis der rent faktisk er nogle, som aflytter os, hvad enten det nu er offentlige institutioner og virksomheder eller private borgere, at vores efterretningstjenester afslørede det og kunne gå ud og fortælle alverden, at her i Danmark er vi så dygtige, at vi afslører, når der foregår noget ulovligt.
Så lad nu være med det en anden gang.
Det ville man da gøre.
Det er jo en klar vindersag at gå ud med.
Jeg er helt overbevist om, at når regeringen fastholder, at der ikke er noget, der tyder på, at USA foretager ulovligt efterretningsarbejde i Danmark, så er det rigtigt. Der er ingen af de artikler, som er i dagens Information, og som jo meget belejligt kommer til dagens debat, der overhovedet ændrer på det med så meget som et komma.
Der er en masse gisninger.
Der er en masse gætterier.
Man fremlægger dokumenter og gør, som om dette er dokumentationen.
Men det dokument, man fremlægger, er indholdsmæssigt overhovedet ikke anderledes, end hvis det var den herboende amerikanske ambassadør, der havde sendt et notat hjem om, hvordan situationen er i Danmark.
Der står jo ikke noget i det papir, som ikke var offentligt tilgængeligt på det pågældende tidspunkt.
Så man behøver slet ikke at lave aflytninger for at få de informationer.
Man kan bare slå ørerne ud.
Hvis man stillede sig ned på Rådhuspladsen i København og slog ørerne ud, ville man få den information.
Sværere er det jo ikke.
Så det der med, at Information med så mange journalister efter så lang tid mener, at nu har de virkelig det fældende bevis på, at USA er de ondeste i denne verden, holder overhovedet ikke.
Jeg har ingen anledning til at kritisere USA.
Tværtimod vil jeg gerne have lov til at takke USA og de amerikanske efterretningstjenester for det fortrinlige samarbejde, der er.
Det har forhindret terroraktioner på dansk grund.
Det har forhindret, at danskere er blevet slået ihjel af terrorister.
Det skal vi takke amerikanerne for i den grad, og det burde man gøre.
Alle i Folketinget burde rejse sig op og sige tak, fordi der er nogle, der vil samarbejde med os.
For hvad er sandheden?
Sandheden er jo, at Danmark med den størrelse, vi har, og med de efterretningstjenester, vi har, da ikke kan løfte den opgave alene.
Vi har simpelt hen ikke kræfterne til at holde øje med alverdens terrorister.
Vi er nødt til at samarbejde med nogle, der kan hjælpe os, og det gør vi, og det beskytter os.
Det er jo det, der er så godt ved det samarbejde.
For det, der er sagen, er, at når vi samarbejder, lever vi i et land i sikkerhed og i tryghed.
Og tryghed er forudsætningen for frihed.
Hvis ikke vi har den tryghed, så er frihed jo omsonst overhovedet at diskutere.
Derfor vil jeg sige, at det da er fint, at vi får rejst debatten her i dag.
Det giver jo da så i hvert fald anledning til med syvtommersøm at få naglet fast, at der er en kolossal forskel på Enhedslisten og Det Konservative Folkeparti.
Det er jeg glad for at kunne bekræfte her i dag under den her debat.
Så det, der er sagen, er, at det forslag til vedtagelse, der er fremsat, og som vi også er med på, naturligvis er et forslag til vedtagelse, vi kan støtte, nemlig at vi bekræfter, at der intet er, der tyder på, at der foregår ulovlig efterretningsaktivitet i Danmark fra amerikansk side.
Det er næppe noget, man vil sidde og gemme på.